Rasmus Jarlov (KF), 2024-09-10:
Tak for det, og tak for finanslovsforslaget fra finansministeren, som vi glæder os til at debattere.
Men jeg vil gerne starte med lidt ros for et enkelt punkt, og det er det ene punkt, hvor regeringen fører en virkelig god politik: Det er over for Ruslands uprovokerede, unødvendige og morderiske overfald på Ukraine.
Danmark går forrest i at støtte ukrainerne, og det kan vi være stolte af.
Når et europæisk land er udsat for så uhyrligt et angreb, har vi selvfølgelig deres ryg.
Det er dyrt, men det ville være endnu dyrere og ville være en moralsk falliterklæring, hvis vi lod Rusland vinde.
Vi får kun fred i Europa ved at stå fast over for aggressioner.
Det er en helt afgørende kamp, som skal vindes.
Så der synes vi, regeringen gør det godt, og vi bakker fuldstændig op og ville gøre det samme, hvis vi sad i regering.
Dansk økonomi har det rigtig godt takket være dansk erhvervsliv, som jo tjener pengene, og tidligere regeringers økonomiske reformer.
I øjeblikket kan vi især takke Novo Nordisk for en meget stærk dansk økonomi og for, at statskassen bugner.
Det er ikke regeringens fortjeneste, som regeringen ofte forsøger at fremstille det.
Det er dansk erhvervsliv, der tjener pengene, og det er de grundlæggende reformer, der har været tidligere, af bl.a. tilbagetrækningsreglerne, som Socialdemokratiet nu vil slække på, som er skyld i, at vi har så stærk en økonomi.
Vi havde ønsket os, også ved det her finanslovsforslag, at der blev lavet reformer, som bevarede og forøgede Danmarks rigdom, og det gør der desværre ikke.
Regeringen vil hæve det offentlige forbrug med hele 2,5 pct., hvilket er en meget, meget voldsom stigning.
Det er ikke noget, der som sådan kommer til at ødelægge dansk økonomi – det ville være for voldsomt at sige det – men det er ikke den rigtige kurs.
Det øger inflationen, og det bliver vi ikke rigere af, og det sker i modsætning til økonomernes anbefalinger.
De siger alle sammen, at man burde holde mere igen med det offentlige forbrug, men vi kan godt mærke nu her, også med den åbenlyse splittelse, der er mellem regeringspartierne, at valget nærmer sig, og at man begynder at være optaget af at kunne dele gaver ud til borgerne, senest med Socialdemokratiets noget forvirrende melding om, at de mener, pensionsalderen skal hæves.
For ganske kort tid siden var det helt afgørende, at danskerne arbejdede mere, og vi skulle afskaffe store bededag, for der var ikke råd til andet.
Men nu er der pludselig råd til, at vi kan hæve pensionsalderen.
Den måde, som dansk økonomi styres på, er også lidt af et demokratisk problem.
Finansministeren tilbageholder centrale nøgletal såsom det økonomiske råderum, så vi ikke ved, hvor mange penge staten har at råde over.
Det er endnu et eksempel på, at regeringen ikke respekterer Folketinget og trækker magten væk fra de folkevalgte over i lukkede fora, hvor man sidder med al informationen og kan lave planer, mens Folketinget bliver koblet af.
Nu skal vi så forhandle om finanslovsforslaget, men endnu en gang får det karakter af skinforhandlinger.
Regeringen har meddelt folkets repræsentanter, at de maksimalt kan få lov til at flytte 500 mio. kr.
De andre 1.200 mia. kr., som udgør statens samlede budget, ligger fast.
Det er ikke specielt demokratisk.
Det er heller ikke i demokratiets ånd, at regeringen bruger så mange penge på sig selv, som den gør.
Statsministeriet vokser og vokser.
Skatteyderne betaler for en lang række helt overflødige udgifter, som ikke kommer borgerne det mindste til gavn.
Nu skal der bruges 300 mio. kr. på luksusfly til regeringstoppen.
Det er alligevel også en rimelig stor udgift.
Udgifterne til spindoktorer eksploderer.
Fra 2022 til 2024 steg spindoktorernes løn fra 23,5 mio. kr. om året til 31,5 mio. kr. om året.
Det er en meget, meget voldsom forøgelse af en udgift, som på ingen måde kommer nogen borgere til gavn.
Det er jo helt officielt, at spindoktorernes opgave ikke er at hjælpe borgerne; det er alene at hjælpe regeringen.
Og der tager man bare for sig af statskassen og bruger penge på at hjælpe sig selv i et omfang, som ingen tidligere regeringer har gjort.